Kalmer Tennosaar

Kalmer Tennosaar (23. november 1928 Kiidjärve, Vastse-Kuuste vald – 20. september 2004 Tallinn) oli eesti estraadilaulja ja teleajakirjanik, Eesti esimene mees-telediktor.Margit Tõnson. Meenutades telenägu Kalmer Tennosaart ehk Onu Kalmerit Eesti Päevaleht / LP, 22.09.2004.

Noorpõlv ja haridus
Tennosaare lapsepõlv möödus Kiidjärvel, kus tema isa pidas möldriametit.

Ta õppis Vastse-Kuuste Koolis ja aastatel 1945–1949 Tartu Õpetajate Seminaris ning 1948–1953 Tartu muusikakoolis Rudolf Jõksi ja Salme Kanni klassis laulu erialal.Eesti muusika biograafiline leksikon. Tallinn: Valgus, 1990, lk 257.

Seejärel õppis ta kaks aastat Tartu Riiklikus Ülikoolis õigusteadust. Aastatel 1956–1958 õppis ta Tallinna Riiklikus Konservatooriumis Linda Sauli ja Aleksander Arderi klassis klassikalist laulu, kuid stuudium jäi lõpetamata, kuna ooperilaulu jaoks osutus tema hääl liiga nõrgaks. 

Kui 1959. aastal lavastati Estonia teatris Richard Heubergeri operett "Ooperiball", pani Tennosaar end seal proovile, mängides viies-kuues etenduses väikest kõrvalosa. Nii sai ta kõrvalt näha, kuidas töötasid muusikalavastuses sellised lavakorüfeed nagu Georg Ots, Endel Pärn ja Alfred Mering. Selle katsetuse järel leiti, et Tennosaare ilusa tämbriga lüüriline tenor on pigem mikrofonihääl ja talle sobib paremini estraadilaulja karjäär.Jüri Pino. Kalmer Tennosaar: peaks mälestusi kirja panema, aga laiskus ei lase Õhtuleht.ee, 22.11.2003.ETV saade "Ob-la-di, Ob-la-da. Kalmer Tennosaar" Saatejuht Reet Linna. ERR Arhiiv, 14.10.2000.

Töö ja looming
Kalmer Tennosaar töötas 1950. aastate algul Eesti NSV Ministrite Nõukogu juures asunud Glavliti rajoonitsensorina Tartus.Jaak Pihlau, Eesti lähiajaloost: kuidas loodi ENSV MN juures asuv Riikliku Julgeoleku Komitee. Akadeemia, 13. aastakäik, 2001 nt 3, lk 469.

Töö Eesti Televisioonis
1955. aastast töötas ta Eesti Raadio segakoori lauljana, samal aastal läbis Tallinna Televisioonistuudio diktorite konkursi.

1. jaanuarist 1956 töötas Kalmer Tennosaar Eesti Televisioonis diktorina, hiljem (1957–1962 ja 1968–1992) muusikasaadete toimetajana. Ta oli Eesti televisiooni ajaloos esimene meesdiktor.ETV arhiivist. "Kuidas me televisiooni tegime. Kalmer Tennosaar" ETV saade, 22.11.1974."Heli jälg. Kalmer Tennosaar" ETV esmaeeter: 28.06.1992. ERR Arhiiv. 

Toimetajana tegi ta lisaks muusikasaadetele ka muid meelelahutussaateid. Esimeste huumorisaadete seas tuli tal toimetada 1950. aastatel ülipopulaarseks saanud "Ametkondlike laulude võistlust", mille stsenarist oli Uno Laht. Saade hiilgas tolle aja kohta üsna soolaste naljadega, tekitas ärevust nii ajakirjanduses kui ka televisiooni juhtkonna seas ning Voldemar Lindströmi kinnitusel hoogustas poodides televiisorite müüki.Andri Maimets. Tsenseeritud telenalja tee: AKst Soome markadeni Postimees.ee, 03.04.2004.

Estraadilaulu juurde kutsus Tennosaare Eesti Raadio instrumentaalansambli asutaja ja juht Emil Laansoo, kellega Tennosaar tutvus üsna pea, kui oli raadiomajas tööle asunud. Sellest tutvusest kujunes välja aastakümnetepikkune viljakas muusikaalane koostöö.Einar Ellermaa. Emil Laansoo ansambli saatel said lauljad kuulsaks Kroonika/Delfi, 11.12.2023. Arvestades noore laulja lüürilist hääletämbrit, otsis Laansoo spetsiaalselt tema jaoks itaaliapäraseid bel canto stiilis lugusid. Näiteks üks Tennosaare esimesi publiku lemmikuks saanud laule "Serenaad öös" ("Guaglione") (Giuseppe Fanciulli (Pasquale Giuseppe Fucilli) / Heldur Karmo, originaal Nicola Salerno (Nisa)) pärines Marino Marini repertuaarist. Raadio- ja telesaadetes hakkas Tennosaar lauludega esinema 1956. aastal, nii oli ta ka ETV esimene laulev diktor.

Konkursivõidud ja pääs üleliidulistele lavadele
1957. aastal võitis Tennosaar Moskvas toimunud VI ülemaailmsel üliõpilas- ja noorsoofestivalil hõbemedali (hõbemedali pälvis ka Heli Lääts, kumbki esines seal solistina). Festivalil saateansamblis tausta laulnud Uno Loobi hinnangul oli see hiiglaslik saavutus, mis oleks teistsuguse riigikorraldusega maal võinud aluse panna maailma mastaabis karjäärile. Nõukogude Liidus midagi niisugust ei juhtunud.Tarmo Vahter, Krister Kivi. Kalmer Tennosaar, 1928-2004 Eesti Ekspress / Delfi, 23.09.2004. 

1958. aastal tuli Tennosaar üleliidulise estraadiartistide konkursi laureaadiks, mis sillutas veelgi kindlamalt teed suurtele kontserdilavadele Nõukogude Liidus."Calmeriino Tenorotti. Kalmer Tennosaar" Vahur Kersna koostatud telesaade Kalmer Tennosaare 70. sünnipäevaks. Esmaeeter ETV-s: 22.11.1998. Tal õnnestus ETV töö kõrvalt esineda estraadisolistina paljude Moskva orkestritega, sealhulgas Oleg Lundströmi džässorkestri ja Üleliidulise Raadio orkestriga Juri Silantjevi juhatusel. Nende kollektiividega tuli aga käia ka kaugematel kontserdireisidel, näiteks Kaukaasias, ning televisioonitööga oli selliseid gastrolle juba raske ühitada.

Töö Riikliku Filharmoonia estraadisolistina
Aastatel 1962–1968 tegi Tennosaar televisioonitöös pausi ja keskendus lauljakarjäärile. Temast sai Eesti NSV Riikliku Filharmoonia estraadisolist, kes esines sadadel kontsertidel ja estraadikavades nii Eestis kui ka kogu Nõukogude Liidus, aga ka väljaspool seda: Saksa DV-s, Soomes, Norras, Rootsis, Kanadas, Poolas, Ungaris, Taanis, Rumeenias.Kalmer Tennosaare elulugu. Eesti muusika biograafiline leksikon. Valgus, Tallinn 1990, lk 257. 

Tennosaar on meenutanud: "Olen näinud maailma, kohtunud huvitavate inimestega. Näinud Norra kuningat kahe sammu kauguselt, istunud Taani kohvikus ühes lauas Herluf Bidstrupiga, muidugi kosmonaut German Titoviga minu Tallinna korteris viina visanud ja Puškinit lugenud. Kosmonaute on kõiki nähtud, isegi Gagariniga jõudsin tutvuda."

Populaarseid laule toonasest repertuaarist
Hoolimata sellest, et suured kontserdilavad ja pikad kontserdireisid olid juba saanud Tennosaare igapäevaeluks, lõi ta kaasa ka Eestis korraldatud lauluvõistlustel. Näiteks oli ta 1961. aasta Eesti NSV Riikliku Filharmoonia lauluvõistluse võitnud laulu "Jamaika hällilaul" (Arne Oit, sõnad Heldur Karmo) esitaja.Kui laulud võistlesid. 2. saade ERR Arhiiv, 24.10.1995.

Tennosaare esituses said populaarseks väga paljud laulud. Tema repertuaari kuulusid näiteks "Vana klaver" (Gennadi Podelski / Uno Laht), "Cafe Oriental" (T. Alstone / H. Karmo), "Solenzara" (D. Marfifisi / H. Karmo), "Otsin neljalehelist ristikheina" (H. Woods / T. Varik), "Nii kui enne" (T. Kärki / H. Karmo), "Postipoiss" (G. Francini / H. Karmo), "Igavene teema" (A. Oit / J. Saar), "Konna kosjad" (R. Flick / H. Karmo), "Mu Cucuzza" (V. Corpora / H. Karmo), "Jaagupi jenka" (A. Oit / J. Saar), "Lilled sinule" (B. Merril / H. Karmo), "Sinilind" (R. Valgre / R. Valgre), "Kasatšokk" (A. Lepin / H. Karmo), "Kes on süüdi? [Tša-tša-tša]" (G. Podelski / H. Karmo), "Dona, Dona" (S. Secunda / H. Karmo), "Olen mees, kes merest jagu saab" (F. Mandre / H. Karmo), "Tule minu valevasse purjepaati" (U. Naissoo / H. Karmo) jm.

Valter ja Jaak Ojakääru andmetel on Eesti Raadio fonoteegis üle 300 Tennosaare lauldud laulu.Vikerraadio saade "Vikerkäär. Külaline Kalmer Tennosaar". Esmaeeter: 15.11.1998. ERR Arhiiv.

Tagasi Eesti Televisioonis
Teinud 40-aastaselt üleliiduliste kontserdireisidega lõpparve, pühendus Tennosaar Eesti Televisioonis muusikasaadete tegemisele-toimetamisele. Alates 1968. aastast sai ta väga populaarseks laste laulusaadete "Entel-tentel" ja "Trika-trei" saatejuhina. Tänu "Entel-tentelile" sai tema hüüdnimeks Onu Kalmer ning jõudis tema repertuaari Lembit Veevo lastelaul "Karulaane jenka".Üks koorilaul. "Karulaane jenka" Esmaeeter ETV-s 02.06.2018. ERR Arhiiv.

1962. aastal käis Tennosaar koos Emil Laansoo ansambliga esimest korda Soomes kontserte andmas, sestpeale arenes neil Soome heliloojate, muusikute ja televisioonikolleegidega tihedam koostöö nii repertuaari täiendamise kui ka kontsertide vallas. 1960. aastate teisel poolel esines Tennosaar aeg-ajalt ka lauljana ETV ja Soome Yle koostöösaadetes "Sävelsilta" ja "Naapurivisa". 

1985. aastal esines Kalmer Tennosaar laulusolistina Eesti Televisiooni muusikarežissööride ansamblis Con Amores B, mille teised liikmed olid Jaanus Nõgisto (kitarr), Elmo Lööve (kontrabass), Jüri Tallinn (klaver), Sulo Soo (saksofon), Eino Tandre (löökpillid), Erich Rein (akordion) ja Peeter Brambat (flööt).ETV saade "Con amore" Esmaeeter: 08.03.1985. ERR Arhiiv. 

Kalmer Tennosaar töötas ETV muusikasaadete toimetuses kuni 1992. aasta keskpaigani. Tema viimane saade sarjast "Heli jälg", mille tegemisel oli ta olnud nii toimetaja, autor kui ka saatejuht, läks eetrisse 28. juunil 1992 ja kandis järjekorranumbrit 45. Kui sari tervikuna andis läbilõike kogu Eesti estraadimuusika arenguteest, siis n-ö hüvastijätusaates oli portreteeritav laulja Kalmer Tennosaar ise. Seda saadet juhtis Vello Mikk.Eesti Televisioon mälestab Kalmer Tennosaart Postimees.ee, 21.09.2004.

Helisalvestised
Lucianella. Kadriorg. / Kalmer Tennosaar. Heliplaat (78 p/min, mono). Melodija 1957.
Jamaika hällilaul. Kaks kalameest. / Kalmer Tennosaar. Heliplaat (78 p/min, mono). Melodija 1961.
Sinilind. Mu kodukingu tuuled. / Kalmer Tennosaar. Heliplaat (78 p/min, mono). Melodija 1961.
Kalmer Tennosaar. Heliplaat (33 1/3 p/min, mono). Melodija, 1961.
Kes mind kuuleb laulevada / Kalmer Tennosaar. Heliplaat (33 1/3 p/min, mono). Tallinna Heliplaadistuudio, 1979.
Laulud ja aastad / Kalmer Tennosaar. Helikassett. Eesti Raadio, 1994.
Laulud sulle / Kalmer Tennosaar. CD. Theka, 1995.
Nii kui enne / Kalmer Tennosaar. Helikassett. Hitivabrik, 1998.
Kalmer Tennosaar. Eesti kullafond. 3 CD-d. Hitivabrik 2010.E-kataloog. ESTER, vaadatud 23. jaanuar 2024.

Filmid
 "Juunikuu päevad" (1957, mängufilm, režissöörid Viktor Nevežin ja Kaljo Kiisk) – dublaažilugeja ja laulu "Sirel" (B. Kõrver / M. Kesamaa) esitajaJuunikuu päevad (1957). Muusikaleht Eesti Filmi Andmebaas, vaadatud 23.05.2024.
 "Saagem tuttavaks. Eesti Raadio noorim solist" (1959, dokumentaalne ringvaade, režissöör Ülo Tambek)
 "Helisev päev" (1960, Eesti Televisiooni esimene muusikafilm, režissöör Artur Rinne)
 "Eesti NSV kunstinädal Moldaavia NSV-s" (1962, dokumentaalne ringvaade, režissöör Aleksandr Mandrõkin)
 "Kolmest kaheteistkümneni" (1965, muusikafilm, režissöörid Virve Aruoja ja Astrid Lepa)
 "Meloodia 66" (1966, muusikafilm, režissöör Ants Kivirähk)
 "Eesti NSV kunstidekaad Vene NFSV-s" (1966, dokumentaalne ringvaade, režissöör Vladimir Parvel)
 "Vendluspäevad" (1967, dokumentaalfilm, režissöör Vladimir Parvel)
 "Must habe tahab teada" (1967, muusikafilm, režissöör Grigori Kromanov)
 "Kalmeri laulud" (1972, muusikafilm, režissöör Irene Haak)
 "Arne Oidi laulud" (1974, muusikafilm, režissöör Elmo Lööve)
 "Pärnu mosaiik" (1981, muusikafilm, režissöör Elmo Lööve)
 "Lööme lugu lustipilli" (1984, muusikafilm, režissöör Harri Rehe)
 "Meenuta, sõjamees!" (1985, muusikafilm, režissöörid Jüri Tallinn ja Toomas Lepp) 
 "Helin" (1985, muusikafilm, režissöör Peep Puks)
 "Igaühele oma" (1990, mängufilm, režissöör Hardi Volmer)

Poliitiline tegevus
Alates 1998. aasta juunist kuni surmani kuulus Kalmer Tennosaar Eesti KeskerakondaKalmer Tennosaar e-Äriregistris. Vaadatud 13.05.2024. ning oli Tallinna Mustamäe linnaosavalitsuse halduskogu liige ja kultuurikomisjoni esimees. Sel perioodil kapitaalremonditi ja ajakohastati Mustamäe II mikrorajoonis senise kino Kaja hoone ning korraldati ümber polüfunktsionaalseks Mustamäe kultuurikeskuseks Kaja, mis alustas tegevust 2001. aastal.

Tunnustus
 1957 – VI rahvusvahelise üliõpilas- ja noorsoofestivali hõbemedal
 1967 – Eesti NSV teeneline kunstnik
 2001 – Valgetähe IV klassi teenetemärk
 2002 – Tallinna teenetemärk aktiivse kultuurialase tegevuse eestTallinn toetab Kalmer Tennosaare ... 22. september 2004.

Mälestusmuusikal "Vana klaver ehk Suusa­baasis on tantsupidu"
2020. aastal esietendus Kiidjärve mõisapargis ühe Eesti tähtsama estraadilaulja Kalmer Tennosaare mälestuseks loodud muusikal "Vana klaver ehk Suusa­baasis on tantsupidu" (autor Ott Kilusk, lavastaja Ain Mäeots, Kalmer Tennosaare osas Sepo Seeman, Kalle Sepp ja Roland Mäeots), mis võttis kokku laulja elutee alates 1960. aastatest. Lavastus "Vana klaver ehk Suusabaasis on tantsupidu" Eesti Teatri Agentuuri kodulehel. Vaadatud 26.01.2024. See on lugu lihtsast ja südamlikust maapoisist, kellest saab saatuse tahtel lavatäht ja tuhandete lemmik.Valgesoo. Kiidjärve. Suvemuusikal “Vana klaver” Reisibüroo Nordland Travel koduleht. Vaadatud 24.05.2024.

Muusikali nimilaul "Vana klaver" olevat sündinud tänu sellele, et kirjanik Uno Laht kutsunud helilooja Gennadi Podelski Nelijärvele suusatama. Podelski murdnud peagi ära nii suusad kui ka jala. Suusabaasis õnnetusest toibudes meisterdasid asjaosalised kahe peale laulu, mis juba samal õhtul puhkekodu naiskollektiivile ette kanti. See juhtus märtsis 1968.Raadio Elmar. Tuntud laulutekstide autor Aapo Ilves tõi välja Eesti muusika kõige kirkamad pärlid Postimees.ee/Elu24, 16.07.2019.Hendrik Alla. Kuidas sündis «Suusabaasis on tantsupidu…» Postimees Kultuur, 28.09.2016.

Laulukirjanik Aapo Ilves on muusikali jaoks ajaloolist tausta uurinult öelnud, et Kalmer Tennosaar oli "Nõukogude Liidu esimesi Elvise-poolseid staare [---]. Ta hakkas esimesena laval juurutama puusanõksu ja värvilisi pintsakuid, ta oli kuuekümnendatel ulmeliselt suur staar". 

Teleajakirjanikust kolleeg Vahur Kersna, kes oli telemajas ühtlasi Kalmer Tennosaare toakaaslane, on muusikali kommenteerides nimetanud Tennosaart hõbehäälseks Kiidjärve ööbikuks ja Eesti popi üheks esimeseks megatäheks.Vahur Kersna. Mis mees oli maguslaulik Kalmer Tennosaar tegelikult? Õhtuleht.ee, 02.08.2020.

Isiklikku
Kalmer Tennosaare vanemad Samuel ja Ida Adele abiellusid 1915. aastal ning asusid elama Kiidjärvele. Kalmeril oli neli vanemat õde, kellest üks oli Mati Talviku ema Endla Talvik.Meelis Kapstas. Estraadikuninga Kalmer Tennosaare pühitsemine muusikali Kroonika/Delfi, 03.07.2020. 1964. aastal abiellus Kalmer Tennosaar näitleja Sirje Arbiga, kellest sai ETV diktor Sirje Tennosaar (1943–2021); abielu lahutati 1978. aastal. Näitleja Liina Tennosaar ja Kadri Tennosaar on nende tütred. 

1982. aastal abiellus ta muusikaõpetaja Ailiga; koos oldi mehe surmani.Meelis Kapstas. Abielust esikaunitariga ja peadpööritavad saavutused: Kalmer Tennosaare ühed kõige meeldejäävamad hetked. Kroonika/Delfi, 05.05.2020. Nende tütar on Teele.

Kalmer Tennosaar suri 2004. aasta septembris maovähki. Vaid viis päeva enne tema surma salvestas ETV temaga intervjuu saate "Tähelaev. Liina Tennosaar" jaoks (intervjueeris Ilmar Raag), mis läks eetrisse estraadilegendi matuse järgsel päeval 26. septembril 2004.ETV saade "Tähelaev. Liina Tennosaar" Esmaeeter: 26.09.2004. ERR Arhiiv. Tennosaare ärasaatmistseremoonia peeti 25. septembril Eesti Televisiooni esimeses stuudios ning ta maeti Tallinna Rahumäe kalmistule.Kalmer Tennosaar maeti Rahumäele Õhtuleht.ee, 27.09.2004.

Viited

Kirjandus
"Laulab Kalmer Tennosaar" (laulik, koostanud Raimond Lätte). Eesti Raamat, Tallinn 1972.
Enno Tammer, "Elu jälg. Tuntud eestlaste elulood". Tänapäev, Tallinn 2005, lk 149–266. 
Aigi Viira, "Calmerino. Estraaditäht Kalmer Tennosaare lugu". Hea Lugu, Tallinn 2020.

Välislingid
 Raadiosaade "Skandaalne-legendaarne. Kalmer Tennosaar" Humoorikas muusikaline kompositsioon Kalmer Tennosaare loomingust ja elust, saatejuht Vahur Kersna. ERR Arhiiv. 11. jaanuar 1992
 "Calmeriino Tenorotti. Kalmer Tennosaar" Vahur Kersna koostatud telesaade Kalmer Tennosaare 70. sünnipäevaks. Esmaeeter ETV-s: 22. november 1998
 Aigi Viira. Kalmer Tennosaar pidi vanuigi tunnistama: maailm on julm ja unustab kiiresti! Õhtuleht.ee, 12. märts 2012
 Kalmer Tennosaare nurgake. Kuidas laulja Kalmer Tennosaare arhiiv Kiidjärve raamatukogu-seltsimajja jõudis? Kiidjärve Raamatukogu koduleht, juuni 2018
 Galerii: Kalmer Tennosaar läbi aastate Eesti Televisioonis (sisaldab 38 ajaloolist fotot). ERR Menu, 23. november 2018
 Meelis Kapstas. Retrofotod | Abielust esikaunitariga ja peadpööritavad saavutused: Kalmer Tennosaare ühed kõige meeldejäävamad hetked Kroonika/Delfi, 5. juuli 2020
 Keskööprogramm. Persona. Kalmer Tennosaar. ERR-i arhiiv, 31. august 2000
 Liina Tennosaar isa Kalmerist: "Ta oli sarmikas, härrasmehelik ..." ohtuleht.ee/naine, 26. september 2020

Kategooria:Eesti lauljad
Kategooria:Eesti teleajakirjanikud
Kategooria:Eesti NSV teenelised kunstnikud
Kategooria:Valgetähe IV klassi teenetemärgi kavalerid
Kategooria:Rahumäe kalmistule maetud
Kategooria:Sündinud 1928
Kategooria:Surnud 2004